ZABRANJUJU se sva javna događanja u Istri, a u Splitu i okolici se zabranjuju ona s više od 1000 ljudi.

Prvo su odluku o suspenziji skupova na kojima je više od 1000 ljudi donijeli u Splitsko-dalmatinskoj županiji.

Prema naputku Nacionalnog stožera i sugestiji epidemioloških službi iz Nastavnog zavoda za javno zdravstvo, Stožer Splitsko-dalmatinske županije donio je jutros odluku o zabrani svih događanja koja okupljaju više od 1000 ljudi na otvorenom, ali i u zatvorenom, potvrdio je to za Index šef Stožera Splitsko-dalmatinske županije Luka Brčić.

"Za sva događanja ispod tisuću ljudi potrebno je ishoditi dozvolu Stožera civilne zaštite odnosno Zavoda za javno zdravstvo županije", rekao je Brčić.

Na naše pitanje kako to da su se ipak odlučili za ovu mjeru budući da u Splitsko-dalmatinskoj županiji nema oboljelih, Brčić je odgovorio:

"Razmišljali smo i o tome hoće li ova mjera izazvati paniku, ali ipak smo se opredijelili za zabranu zbog preporuke struke."

U Istri se odgađaju svi veći skupovi

Načelnik stožera Dino Kozlevac na presici održanoj nešto prije 14 sati kazao je da je održan sastanak na kojemu su donesene određene mjere za naredno razdoblje.

"Odlukom stožera se na rok do 14. travnja suspendiraju sva javna, kulturna i sportska događanja u Istri, bez obzira na to tko je organizator i na kojoj je razini događaj. To je s ciljem da se što manji broj okuplja na jednom mjestu i bude u kontaktu", objasnio je i dodao da granična policija i sanitarna inspekcija provode mjere na državnoj granici.

Preporučuje se:

1. Odgoditi do daljnjega sva okupljanja stanovništva na otvorenom i zatvorenom prostoru (npr. dječje priredbe i rođendani, sportske i poslovne manifestacije, razna druženja starijih osoba...);

2. Odgoditi do daljnjega sva putovanja u inozemstvo, pogotovo u zemlje zahvaćene epidemijom uzrokovanom novim koronavirusom - Italija;

Tekst se nastavlja ispod oglasa

3. U slučaju zdravstvenih smetnji dišnog sustava (kašalj, grlobolja, povišena temperatura) ne odlaziti u zdravstvene ustanove nenajavljeno, već prije telefonom nazvati svog liječnika ili epidemiologa za dogovor;

4. Sva druženja s drugim osobama, pogotovo koje dolaze iz zahvaćenih područja, a to je Italija, održavati na udaljenosti od najmanje jedan metar, bez rukovanja i grljenja;

5. Redovno i dobro prati i dezinficirati ruke.

Nacionalni stožer: Preporučuje se odgoda događaja s više od 1000 ljudi

Podsjetimo, Nacionalni stožer Civilne zaštite preporučio je jučer dvije nove mjere zaštite od koronavirusa koje se odnose na kontrolu ljudi u međunarodnom prometu i ograničavanje javnih skupova s više od 1000 sudionika, a bit će na snazi do daljnjega.

"Preporučuje se do daljnjega odgoditi sve skupove i događaje gdje sudjeluje više od 1000 ljudi. Svi organizatori okupljanja dužni su osigurati najviše higijenske standarde koji uključuju jasno istaknute upute Stožera i HZJZ-a, na takvim skupovima će biti nužno osigurati punktove s dezinfekcijskim sredstvima i svima dati jasne upute da se suzdrže od uobičajenoga neverbalnog komuniciranja, poput rukovanja, i izbjegavanje bližih socijalnih kontakata", rekao je na konferenciji za novinare ministar unutarnjih poslova Davor Božinović.

Respiratornim bolesnicima i onima s povišenom tjelesnom temperaturom preporučeno je da ne dolaze na slične manifestacije.

Želite li momentalno primiti obavijest o svakom objavljenom članku vezanom uz koronavirus instalirajte Index.me aplikaciju i pretplatite se besplatno na tag: koronavirus

Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.